Steen Gade (SF), 2014-04-22:
Tak for ordet.
De danske farvande er jo meget hårdt trafikerede – de er nogle af verdens mest trafikerede farvande.
De er også sårbare; det vil sige, at skibene skal igennem mange sejlrender, hvor der er vanskelig passage.
Og det er det gode argument for, at SF og Danmark i mange år har kæmpet for at få så mange skibe som muligt med lodser om bord og også internationalt arbejdet meget stærkt for, at vi kan få en reel lodspligt i farvande som de danske.
Så vi risikerer jo altså faktisk en hel del.
Det får mig til at være ganske skeptisk over for at liberalisere gennemsejlingslodsning.
Og det er jo ikke, fordi jeg ikke mener, at man overalt skal kigge på: Gør vi det rigtigt?
Kunne det gøres mere effektivt?
Kunne priserne ligge mere rigtigt?
For det synes jeg til gengæld der er taget ret meget hånd om – ikke at vi er færdige, men der er taget hånd om det i den forstand, at vi med den lovgivning, der blev vedtaget sidste år, og som jo først nu træder i kraft omkring DanPilot, har lavet en konstruktion, som man ikke behøver at konkurrenceudsætte på den her måde for at sikre en større effektivitet.
Det findes der jo andre metoder til, benchmarking, kontrol osv.
Så jeg vil som udgangspunkt sige, at det her kan jeg ikke lide, og jeg er lidt nervøs for, om vi gør det rigtige.
Og det er også, fordi jeg simpelt hen ikke har lyst til at løbe en risiko på det her felt, men jeg har lyst til at arbejde videre med en model, som jeg synes er blevet klog, i forhold til at selvstændiggøre DanPilot.
Men det er jo ikke det samme, som at man skal konkurrenceudsætte det, som det nu står.
Jeg indrømmer – det skal jeg også sige til regeringen – at jeg godt kan se, at det er en lidt langsom indfasning af konkurrenceudsættelsen, der foretages her, men min melding er, at jeg ikke er for det, og jeg vil faktisk gerne appellere til, at vi prøver at kigge på andre metoder for at få effektiviseringen til fortsat at køre i stedet for at tage det skridt at gå til at konkurrenceudsætte det.
Andre ordførere har rejst diskussionen om, at vi skal væk fra den der krydssubsidiering.
Det er vel aldrig smukt at have krydssubsidiering sådan rent teknisk osv. – det er jo ikke den helt rene linje.
Men det er den næste model, som nu foreslås, jo heller ikke – hvis vi skal være ærlige – det er sådan en forsyningsafgift, eller hvad man skal kalde det.
Det er jo heller ikke en decideret ren model; det er jo alligevel, at man fører nogle penge over for at løse et problem et andet sted.
Og jeg mener faktisk, som andre også har sagt, at vi altså har fået et system, som er ret godt.
Vi har nogle lodser, som vi kan stole på; vi har et system, som vi er trygge ved.
Så vil jeg faktisk gerne være med til at skærpe tilsynet og til, at dykkerulykker undersøges af Den Maritime Havarikommission, og jeg vil i virkeligheden også gerne under udvalgsarbejdet kigge på et skærpet strafniveau i forhold til miljøsager.
Så jeg vil gerne gå ind i udvalgsarbejdet med de her indgangsvinkler, men egentlig appellere til, at vi kunne få en diskussion om, om det er klogt at lave den her konkurrenceudsættelse, eller om man i stedet for skal lave en bedre løsning, hvor vi både får effektivitet og et sikkert lodssystem – for det er det afgørende for os her i Folketinget – i de danske farvande.